દહેગામની અતુલ સોસાયટીના રસ્તા પર તેમજ સોસાયટીની દિવાલ પાછળ સુવિધા પથ પર શાકભાજીના વેપારીઓ આડેધડ લારીઓ ઉભી રાખી અવર જવરના રસ્તાને અવરોધ કરતા હોવાથી તેમજ શાકભાજીના કચરાને મનફાવે તેમ ફેંકીને ગંદકી કરતા હોવાથી મંગળવારે સોસાયટીના રહિશો તેમજ શાકભાજીની લારીઓ વાળા વચ્ચે બોલાચાલી થયા બાદ હોબાળો થયો હતો. સોસાયટીના રહિશોએ પાલિકા દ્વારા લારીઓ દૂર ન કરાય તો દસ દિવસ બાદ કલેકટર કચેરી આગળ ઉપવાસ આંદોલન કરનાર હોવાનું જણાવ્યુ હતુ. શાકમાર્કેટના ગેરકાયદે દબાણ અંગે નગરપાલિકા તેમજ જિલ્લા કલેકટર કચેરીમાં પણ રહિશોએ રજૂઆત કરી હોવા છતાં કોઇ કાયમી ઉકેલ લાવવામાં ન આવતાં રહિશો અકળાઇ ઉઠયા હતા.